כהן בינואר 2018
**מתניה (מתי) כהן** (נולד ב-1965) הוא דיפלומט ישראלי. כיהן כשגריר בגואטמלה, הונדורס, אל סלוודור ו-בליז.

ביוגרפיה
--------

נולד וגדל בשכונת בית הכרם בירושלים. בנערותו למד בתיכון בויאר בעיר, בשנים 1983–1987 שירת בצה"ל בחיל המודיעין, ובמהלך שירות המילואים שלו הגיע לדרגת סרן. לאחר סיום שירותו הצבאי למד יחסים בינלאומיים באוניברסיטה העברית בירושלים, ועם סיום לימודיו הצטרף למשרד החוץ.

בין השנים 1993–1996 כיהן כסגן השגריר בשגרירות ישראל בפרו, ולאחר מכן, בין השנים 1996–1999, כסגן השגריר בשגרירות בקפריסין.

בין השנים 1999–2001 היה יועץ במחלקה לענייני המזרח התיכון באגף הכלכלי במשרד החוץ והיה אחראי על פיתוח הקשרים הכלכליים-מסחריים בין ישראל, הרשות הפלסטינית ומדינות ערביות באזור.

בין השנים 2001–2005 כיהן כקונסול בקונסוליה הכללית של ישראל במיאמי. במהלך שירותו מיסד את הקשר עם הקהילה ההיספנית בדרום פלורידה והקים את המחלקה לנושאים היספנים בקונסוליה, הראשונה מסוגה בארצות הברית. בתקופה זו, תקופת האינתיפאדה השנייה, פעל רבות בתחום ההסברה והדיפלומטיה הציבורית מול קהלים מגוונים ביניהם כנסיות אוונגליסטיות.

בשנת 2005 מונה לסגן מנהל מחלקת דרום אמריקה במשרד החוץ, ובשנת 2006 מונה למנהל מחלקת מרכז אמריקה והקריביים. בתקופה זו, ייצג את ישראל באסיפות הכלליות של ארגון מדינות אמריקה.

בין השנים 2007–2011 כיהן כשגריר ישראל באל סלבדור וכשגריר לא תושב לבליז. במהלך שירותו באל סלבדור הוביל את המאמצים להענקת אות חסיד אומות העולם לקונסול הסלבדורי בז'נבה בתקופת מלחמת העולם השנייה, חוסה קסטיינוס, שהציל אלפי יהודים בתקופת השואה על ידי כך שהעניק להם תעודות רשמיות של אל סלבדור. כהן העניק למשפחת קסטיינוס ב-2010 את מדליית חסיד אומות העולם. כהן ליווה את ביקורו של נשיא אל סלבדור אנטוניו סאקה בישראל בשנת 2009 וכן את ביקורו של שר החוץ של בליז וילפרד אלרינגטון בישראל בשנת 2010, שהיה ביקור רשמי ראשון של שר חוץ בליזי בישראל מאז כינון היחסים בין שתי המדינות ב-1983. ב-2011 הוענק לכהן התואר "דוקטור לשם כבוד" ביחסים בינ"ל מטעם אוניברסיטת אלברט איינשטיין באל סלבדור.

ביולי 2011 שב לישראל ומונה לראש מערך ההדרכה במש"ב המרכז לשיתוף פעולה בינלאומי במשרד החוץ. במסגרת תפקידו היה אחראי על מאות פעולות הדרכה בישראל ומחוצה לה וטיפל באלפי משתלמים שהגיעו לארץ מיותר ממאה מדינות. כהן טיפל במיסוד שיתופי פעולה טרילטרלים, לטובת מדינות מתפתחות, עם מדינות תורמות אחרות כמו גם עם ארגונים בינ"ל.

בין השנים 2017-2022 כיהן כשגריר בגואטמלה וכשגריר לא תושב בהונדורס. במהלך שירותו בשתי המדינות מילא תפקיד משמעותי בשכנוע ממשלותיהן להכיר בירושלים כבירת ישראל ולהעביר אליה את שגרירותן. גואטמלה עשתה זאת במאי 2018 והונדורס עשתה זאת ב-יוני 2021. כהן יזם קמפיין מול ראשי הערים בגואטמלה לקריאת רחובות בעריהן בשם "ירושלים בירת ישראל". עד עתה יש 34 ערים ברחבי גואטמלה, כולל הבירה גואטמלה סיטי, שנענו לאתגר. במסגרת חגיגות ה-70 למדינת ישראל יזם את מצעד ההצדעה השנתי לישראל ברחובות גואטמלה סיטי בהשתתפות אלפי צועדים, שהפך מאז למסורת.

ב-2023 מונה לתפקיד ראש חטיבת אמריקה הלטינית והקאריביים במשרד החוץ בירושלים.

נשוי לשירה ואב לשני בנים. הוא דובר עברית, אנגלית וספרדית.

קישורים חיצוניים
----------------

ויקישיתוף מדיה וקבצים בנושא **מתניה כהן** בוויקישיתוף
* איתמר אייכנר, "חלום של כל דיפלומט": ההצלחה המסחררת של שגריר ישראל בגואטמלה, באתר ynet, 26 בדצמבר 2017
* אריאל כהנא, השגריר שהעלה לירושלים שתי נציגויות: "תזמון וקצת מזל", באתר israelhayom, 1 ביולי 2021
* איתמר אייכנר, 27 רחובות בגואטמלה נקראים על שם ירושלים: "אוהדי ישראל בצורה מדהימה", באתר ynet, 12 באוקטובר 2021

הערות שוליים
------------

1. ↑  איתמר אייכנר, המדינה שמתהדרת ברחובות וכיכרות בשם "ירושלים בירת ישראל", באתר ynet, 10 באוקטובר 2018  
אריאל כהנא, גואטמלה במחווה לירושלים, באתר ישראל היום, 25 ביוני 2018